કાર્યક્રમના બીજા ચરણ માં વિશ્વપ્રસિદ્ઘ વાયોલિનવાદીકા પદ્મશ્રી, પદ્મભૂષણ ડો.એન. રાજમ અને એમની સાથે એમના પૌત્રી રાગિની શંકરએ પણ પોતાના નામને અને પરિવારની નામનાને સાર્થક કરી હતી. ડો. એમ રાજમ શાસ્ત્રીય સંગીતની દુનિયાના અનોખા કલાકારા છે, તેઓ વાયોલીન વાદનના કલાભિજ્ઞ છે. પદ્મ ભૂષણ સુ.શ્રી ડો.એમ.રાજમ જે ૮૦ વર્ષની જૈફ વયે સ્ફૂર્તિ અને આટલી મોટી સિદ્ઘિ પછી પણ ખુબ વિનમ્રતા અને સહજતાથી જયારે આંગળીના ટેરવા વાયોલીનના તાર પર ફેરવે છે, ત્યારે દિવ્ય ને અલૌકીક વાતાવરણનુ સર્જન થાય છે. તેમણે 'ગાયકી અંગ'ની રજુઆત થકી શાસ્ત્રીય સંગીત ના વિશ્વમાં નવો આયામ સ્થાપ્યો છે. જે તકનીક દ્વારા વાયોલિન પર સંગીતની ગાયન શૈલી રજૂ કરવામાં આવે છે, એ અન્વેષણ માટે તેમની વિશ્વ આખામાં 'ગાતા વાયોલીન' તરીકે ની ઓળખ પ્રસ્થાપીત થઈ છે. સુ. શ્રી રાગિની શંકર ૪ વર્ષની ઉમરથી તેમના નાનીમાં ડો. એમ. રાજમ પાસેથી વાયોલીન વાદનની તાલીમ મેળવે છે. રાગીની શંકરે ૧૧ વર્ષની નાની વયે ભારત ભવન કલ્ચરલ સેન્ટર ભોપાલ ખાતે તેમનુ પ્રથમ પબ્લીક પર્ફોર્મન્સ આપ્યુ હતુ. ત્યારબાદ તેમણે દ્યણા રાષ્ટ્રીય અને આંતર રાષ્ટ્રીય પર્ફોર્મન્સ આપ્યા છે અને તેઓ બાંદ્રા બેઝ ઓફ વ્હિસલિંગ વુડસ ની સ્થાપના કાળ થી નવા કલા વાંચ્છુઓને વાયોલીન વાદન શીખવે છે. શાસ્ત્રીય વાદ્યસંગીતમાં ઉત્કૃષ્ટ દેખાવ કરવા ઉપરાંત તેણી એ મીકેનિકલ એન્જિીનયરીંગમાં પણ ટોચનો ક્રમાંક હાંસલ કરેલ છે. તેમને તબલા પર સંગત કરી હતી શ્રી અરવિંદ પાઠકે.